b'\n_START_ARTICLE_\nSaara Ilvessalo\n_START_SECTION_\nUra\n_START_PARAGRAPH_\nIlvessalo valmistui ylioppilaaksi Luostarivuoren lukiosta vuonna 2008. H\xc3\xa4n aloitti oikeustieteen opinnot \xc3\x85bo Akademissa, josta valmistui oikeusnotaariksi vuonna 2012, ja siirtyi sen j\xc3\xa4lkeen suorittamaan maisteriopintoja Turun yliopistossa. Oikeustieteen maisteriksi Ilvessalo valmistui kes\xc3\xa4ll\xc3\xa4 2016, mink\xc3\xa4 j\xc3\xa4lkeen h\xc3\xa4n aloitti toiminnanjohtajana oikeudellisessa Baltic Area Legal Studies -osaamiskeskuksessa.\n_START_SECTION_\nPolitiikka\n_START_PARAGRAPH_\nIlvessalo oli ensimm\xc3\xa4ist\xc3\xa4 kertaa ehdolla 19-vuotiaana kunnallisvaaleissa 2008, jolloin h\xc3\xa4net valittiin Turussa varavaltuutetuksi. H\xc3\xa4n oli ehdolla my\xc3\xb6s eduskuntavaaleissa 2011. Kunnallisvaaleissa 2012 Ilvessalo valittiin Turun kaupunginvaltuutetuksi 420 \xc3\xa4\xc3\xa4nell\xc3\xa4 sek\xc3\xa4 Turun rakennuslautakunnan puheenjohtajaksi. Vuodesta 2013 Ilvessalo on toiminut my\xc3\xb6s Varsinais-Suomen liiton maakuntavaltuutettuna ja Euroopan neuvoston kunta- ja aluehallintokongressin j\xc3\xa4senen\xc3\xa4._NEWLINE_Ilvessalo oli ehdolla vuoden 2014 europarlamenttivaaleissa ja sai 3\xc2\xa0015 \xc3\xa4\xc3\xa4nt\xc3\xa4. Marraskuussa 2014 Ilvessalo valittiin Vihreiden nuorten ja opiskelijoiden liiton yhteispuheenjohtajaksi vuodelle 2015 Ozan Yanarin kanssa. H\xc3\xa4n oli ehdolla vuoden 2015 eduskuntavaaleissa, sai 2\xc2\xa0138 \xc3\xa4\xc3\xa4nt\xc3\xa4 eik\xc3\xa4 tullut valituksi. Marraskuussa 2015 Ilvessalo valittiin jatkokaudelle Vihreiden nuorten ja opiskelijoiden liiton puheenjohtajaksi._NEWLINE_Huhtikuussa 2017 Ilvessalo valittiin jatkokaudelle kaupunginvaltuustoon 863 \xc3\xa4\xc3\xa4nell\xc3\xa4, mik\xc3\xa4 oli vihreiden listan kolmanneksi suurin tulos. Vaalien j\xc3\xa4lkeen Ilvessalo valittiin Turun kaupunkiymp\xc3\xa4rist\xc3\xb6lautakunnan puheenjohtajaksi, valtuustoryhm\xc3\xa4n varapuheenjohtajaksi sek\xc3\xa4 vihre\xc3\xa4n maakuntavaltuustoryhm\xc3\xa4n puheenjohtajaksi. Kev\xc3\xa4\xc3\xa4ll\xc3\xa4 2019 h\xc3\xa4n nousi ryhm\xc3\xa4ns\xc3\xa4 johtoon.'